Alex O'Loughlin (24 Augustus 1976 –) is 'n Australiese akteur, wat tans die rol vertolk van Steve McGarrett in CBS se TV-reeks, Hawaii Five 0. Hy het ook rolle vertolk in Oyster Farmer (2004), The Back Up Plan (2010), en het ook in die televisiereekse Moonlight (2008) en Three Rivers (2009) verskyn. O'Loughlin is op 24 Augustus 1976 in Canberra, Australië gebore, van Ierse en Skotse herkoms. Sy pa is 'n onderwyser in fisika en astronomie in Sydney, en sy ma is 'n verpleegster. O'Loughlin het as kind aan asma gely asook aandagtekort-hiperaktiwiteitversteuring (ADHD) en obsessiewe kompulsiewe versteuring. O'Loughlin het skool baie moeilik gevind, en het reeds op die ouderdom van 14 sy skool verlaat. In 1999 het hy ingeskryf by die Nasionale Instituut van Dramatiese Kuns in Sydney, Australië, en 'n BA-graad in Junie 2002 ontvang. O'Loughlin het reeds as tiener in teater gewerk. Een van sy eerste rolle was as 'n ekstra in 'n advertensieveldtog waarin hy verskyn as 'n vlootoffisier.